Regering veroordeel aanvalle op buitelanders | Maroela Media
Die regering sê hy is bekommerd oor die aanvalle op buitelanders in KwaZulu-Natal en het 'n beroep gedoen op wetstoepassers om te verseker die oortreders word voor stok gekry.
Meer as 150 buitelanders wat in 'n informele nedersetting in Clare Estate in Durban woon, moes vroeër die week uit die gebied vlug nadat 'n groep mans hulle aangeval het. Die naweek het boodskappe ook die ronde gedoen wat waarsku teen betogings gemik op die indiensneming van buitelandse werkers.
"Suid-Afrikaners is gewoonlik vredeliewende, vriendelike mense en die meeste van dié aanvalle is niks minder as misdadig nie. Die regering is ontvanklik vir alle mense se behoeftes en pleit by burgers om die regte kanale te volg om hulle kommer en frustrasie te kenne te gee. Dit sluit in gesprekke met verkose verteenwoordigers in hulle gemeenskappe," lui 'n verklaring van die regering se kommunikasiediens (GCIS).
"Suid-Afrika is wêreldbekend vir sy gebruik van dialoog om probleme vreedsaam op te los en verskille uit te stryk. As 'n vredeliewende en wetsgehoorsame volk moet ons geskille só besleg, eerder as om geweld te gebruik. Suid-Afrika is 'n konstitusionele demokrasie wat deur wetgewing gelei word. Gevolglik verwag ons van almal wat in dié land werk en woon om dit wettig te doen en al Suid-Afrika se wetgewing te gehoorsaam."
Die verklaring kom ná berigte dat buitelanders in Durban aangeval is. Die aanvalle het Dinsdagaand begin toe plaaslike inwoners die buitelanders se huise geplunder en hulle in die strate ingejaag het. Sommige slagoffers is geslaan of met voorwerpe gesteek.
"Burgers van oor die Afrika-vasteland het die stryd vir vryheid en bevryding gesteun, asook groot opofferings gemaak om 'n veilige hawe aan ons mense in ballingskap te bied, onder wie ons leiers. Suid-Afrika het 'n groot getal buitelanders wat deel vorm van gemeenskappe landwyd en die regering doen 'n beroep op alle Suid-Afrikaners en buitelanders om in samehorigheid te leef.
"Die regering bly verbind daartoe om 'n gemeenskap te bou wat gegrond is op demokratiese waardes van maatskaplike geregtigheid, gelykheid, nierassigheid, geen seksisme en die bevordering van menseregte. Die regering doen 'n beroep op alle belanghebbendes, ook gemeenskapsleiers, om die aanvalle op buitelanders te ontmoedig."
Die regering het mense ook gevra om staatsdepartemente en ander betrokke owerhede die kans te gun om griewe op te los.
Watse TWAK praat hulle hier. "vredeliewend en wetsgehoorsaam"???? Dis woorde wat die regering nie eers kan spel nie nevermind weet wat dit beteken…… ASB tog
Die regering is uit voeling met die mense op straat die meeste sien die buitelandse mense as n bedreiging vir werke en die feit dat hulle meeding met hulpbronne maak dit nog erger,die ou bevryding deuntjie is net so afgesaag soos om apartheid skuld te gee vir alles .
Ja nee, hy is die klits kwyt. Praat n klomp leuens.
Dit is die SOVEELSTE keer wat dit gebeur en veroordeel word. Die "veroordeel"is net 'n lippediens! Is ek verkeerd as ek voorspel dit gaan weer gebeur?
Vredeliewende, wetsgehoorsame volk!!! Van wie word hier gepraat? Sover ek weet word daar amper daagliks iewers gestaak en optogte gehou met geweld en dan word alles geplunder en gebreek. Elke liewe dag as ek na werk huistoe ry sien ek meer as 3 taxi's wat oor rooi robotte jaag. Skole word afgebrand en nou weer vragmotors wat aan di brand gesteek word by Mooirivier. Daardie vragmotor eienaar moet di skade dra. Ek vra weer… watse volk praat hulle van!?